ΓΡΑΠΤΗ ΕΡΩΤΗΣΗ P-0850/96 υποβολή: Elisabeth Schroedter (V) προς την Επιτροπή (2 Απριλίου 1996)

Θέμα: Ανταγωνιστικά πλεονεκτήματα των κλάδων εξόρυξης λιγνίτη και παραγωγής ρεύματος στα νέα ανατολικά ομόσπονδα κράτη της Γερμανίας

1. Γνωρίζει η Επιτροπή ότι η Ομοσπονδιακή Κυβέρνηση της Γερμανίας, σε συνεργασία με τις κυβερνήσεις των νέων ομόσπονδων κρατών, έχει συνάψει με τις επιχειρήσεις που διαθέτουν μερίδιο στον κλάδο εξόρυξης λιγνίτη και παραγωγής ρεύματος της Ανατολικής Γερμανίας επίσημη συμφωνία στο πλαίσιο του λεγόμενου «Κύκλου ενεργειακής συναίνεσης», η οποία θα μπορούσε να δημιουργήσει τεχνητά ανταγωνιστικά πλεονεκτήματα για το λιγνίτη ως ενεργειακή πρώτη ύλη;

2. Κατά πόσο είναι τούτο σύμφωνο προς τους κανόνες περί ανταγωνισμού της Ευρωπαϊκής Ένωσης;

3. Επιτρέπεται, με βάση τον Ευρωπαϊκό Ενεργειακό Χάρτη, μια κυβέρνηση να υποχρεώνει βάσει σύμβασης επιχειρήσεις να μειώνουν τις τιμές τους;

4. Κατά πόσο συμβιβάζεται με τους ευρωπαϊκούς κανόνες περί ανταγωνισμού το γεγονός ότι μια κυβέρνηση δεν τηρεί για ορισμένες επιχειρήσεις την υποχρέωσή της για άσκηση της κοινοτικής περιβαλλοντικής πολιτικής, προσφέροντάς τους έτσι τη δυνατότητα να βελτιώσουν τη θέση τους στην αγορά;

5. Αν η απάντηση είναι αρνητική, τί μέτρα θα λάβει η Επιτροπή για τον ανατολικογερμανικό κλάδο λιγνίτη, που μπορεί να διατηρεί χαμηλό το κόστος του μη όντας υποχρεωμένος να τηρεί κατά την εξόρυξη προδιαγραφές οι οποίες απορρέουν από τον απαιτούμενο από το νόμο έλεγχο περιβαλλοντικής συμβατότητας;

Απάντηση του κ. Van Miert εξ ονόματος της Επιτροπής (8 Μαΐου 1996)

1. Ο σκοπός των συμφωνιών που συνήφθησαν στα πλαίσια του «Κύκλου ενεργειακής συναίνεσης» στα νέα ομόσπονδα κράτη (Lδnder) είναι να αποτρέψουν την ουσιαστική αύξηση της τιμής του ηλεκτρικού ρεύματος πέραν εκείνης που υπάρχει σε άλλες περιοχές της Γερμανίας, ως αποτέλεσμα του μεγάλου κόστους που απαιτείται για την αναβάθμιση και τον εκσυγχρονισμό των δικτύων παροχής και των εργοστασίων παραγωγής ηλεκτρικού ρεύματος. Οι συμφωνίες αυτές καλύπτουν το λιγνίτη για την παραγωγή ηλεκτρικού ρεύματος.

2. Η Επιτροπή δεν έχει ακόμη εξετάσει εάν οι συμφωνίες είναι συμβιβάσιμες με τους κανόνες ανταγωνισμού, επειδή αυτές δεν κοινοποιήθηκαν στην Επιτροπή σύμφωνα με το άρθρο 93 παράγραφος 3 της συνθήκης ΕΚ. Η Επιτροπή θα θέσει το θέμα στις γερμανικές αρχές.

3. Ο Ευρωπαϊκός Ενεργειακός Χάρτης έχει σκοπό να συντονίζει τις σχέσεις μεταξύ των παραγωγών ενέργειας και των καταναλωτών ηλεκτρικού ρεύματος λαμβάνοντας ιδιαίτερα υπόψη την αξιοπιστία της παροχής. Οι συμφωνίες που ανέφερε το αξιότιμο Μέλος του Κοινοβουλίου δεν απαγορεύονται από το Χάρτη.

4. Η αναδιάρθρωση του τομέα του λιγνίτη στα νέα Lδnder, αν και αποτελεί σημαντική πρόκληση για τη Γερμανία, θα έχει όμως σαν αποτέλεσμα σημαντικά περιβαλλοντικά οφέλη. Οι ετήσιες δαπάνες για καθαρισμό και αποκατάσταση των παλαιών λιγνιτωρυχείων ανέρχονται σήμερα σε 1.500 εκατ. DM. Κατασκευάζονται σύγχρονα εργοστάσια παραγωγής ηλεκτρικού ρεύματος μεγάλης απόδοσης, για τα οποία έχει γίνει εκτίμηση των περιβαλλοντικών επιπτώσεων, όπως το εργοστάσιο Schwarze Pumpe. Η δεύτερη έκθεση αξιολόγησης για τα εθνικά προγράμματα παρακολούθησης των εκπομπών CO2 στην Κοινότητα ανέφερε ότι ένας από τους κύριους λόγους που οι εκπομπές μειώθηκαν κατά 2,2% μεταξύ του 1990 και του 1993, ήταν ότι μειώθηκε σημαντικά η παραγωγή λιγνίτη της ανατολικής Γερμανίας.

5. Οι εξελίξεις αυτές έτυχαν της υποστήριξης της Επιτροπής μέσω του προγράμματος RECHAR, μέσω ενίσχυσεων σύμφωνα με το άρθρο 56 της συνθήκης ΕΚΑΧ για την προώθηση της επανένταξης των απασχολουμένων στην εργασία και με τα περιφερειακά σχέδια μετατροπής (σε σχέση με προϊόντα που καλύπτονται από τη Συνθήκη, όπως πλίνθοι και οπτάνθρακας χαμηλής θερμοκρασίας από λιγνίτη). Η Επιτροπή δεν έχει εγκρίνει άλλες μορφές ενίσχυσης που θα οδηγούσαν ενδεχομένως στην ελάττωση του κόστους εξόρυξης λιγνίτη.